CELEX: 32017R0803
Language: sk
Date: 2017-05-08 00:00:00
Title: Vykonávacie nariadenie Komisie (EÚ) 2017/803 z 8. mája 2017, ktorým sa mení nariadenie (EHS) č. 316/91 o klasifikácii určitého tovaru v kombinovanej nomenklatúre

12.5.2017   
            
            
               SK
            
            
               Úradný vestník Európskej únie
            
            
               L 121/1
            
         VYKONÁVACIE NARIADENIE KOMISIE (EÚ) 2017/803
   z 8. mája 2017,
   ktorým sa mení nariadenie (EHS) č. 316/91 o klasifikácii určitého tovaru v kombinovanej nomenklatúre
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa klasifikácie určitého tovaru.
            
         
               (2)
            
            
               V bode 2 prílohy k nariadeniu Komisie (EHS) č. 316/91 (3) bola biela cestovitá látka známa ako „krémovaný kokosový orech“, ktorá je vo všeobecnosti určená na použitie v kuchyni pri príprave omáčok a iných potravín a ktorá je vyrobená jemným mletím dužiny kokosového orecha a pasterizovaná, zatriedená do položky 2008 kombinovanej nomenklatúry ako orechy, inde nešpecifikované ani nezahrnuté. Zatriedenie výrobku do položky 0801 kombinovanej nomenklatúry bolo vylúčené, keďže pasterizácia nebola povolená v kapitole 8.
            
         
               (3)
            
            
               Kombinovaná nomenklatúra zavedená nariadením (EHS) č. 2658/87 je založená na medzinárodnom harmonizovanom systéme opisu a číselného označovania tovaru (ďalej len „harmonizovaný systém“), ktorý vypracovala Rada pre colnú spoluprácu (teraz Svetová colná organizácia) a ktorý bol prijatý medzinárodným dohovorom uzavretým 14. júna 1983 v Bruseli a schválený v mene Únie rozhodnutím Rady 87/369/EHS (4).
            
         
               (4)
            
            
               Poznámka 3 a) k 8. kapitole bola do harmonizovaného systému zavedená v roku 1992. Umožňuje sa ňou mierne tepelné spracovanie na účely dodatočnej konzervácie alebo stabilizácie sušených orechov uvedenej kapitoly. Podľa historických dokumentov z harmonizovaného systému sa termín „pasterizácia“ pôvodne navrhovaný v texte uvedenej poznámky nakoniec nahradil všeobecnejším výrazom „miernym tepelným spracovaním“. Vo Vysvetlivkách ku kombinovanej nomenklatúre Európskej únie (5) k 8. kapitole sa na úrovni Únie spresnilo, že pasterizácia je okrem iného prípustná v prípade sušeného ovocia a orechov uvedenej kapitoly.
            
         
               (5)
            
            
               Preto je vhodné vypustiť bod 2 z tabuľky stanovenej v prílohe k nariadeniu (EHS) č. 316/91 s cieľom vyhnúť sa možným rozdielom v nomenklatúrnom zatriedení výrobkov zo sušeného kokosového orechu, ako napríklad krémovaného kokosového orechu, ktoré boli mierne tepelne spracované, a zabezpečiť jednotné uplatňovanie kombinovanej nomenklatúry v rámci Únie.
            
         
               (6)
            
            
               Nariadenie (EHS) č. 316/91 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Riadok zodpovedajúci bodu 2 v tabuľke stanovenej v prílohe k nariadeniu (EHS) č. 316/91 sa vypúšťa.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. mája 2017
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ
         
         
            Generálne riaditeľstvo pre dane a colnú úniu
         
      
   
   
      (1)  Ú. v. EÚ L 269, 10.10.2013, s. 1.
   
      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      (3)  Nariadenie Komisie (EHS) č. 316/91 zo 7. februára 1991 o klasifikácii určitého tovaru v kombinovanej nomenklatúre (Ú. v. ES L 37, 9.2.1991, s. 25).
   
      (4)  Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplnkoch (Ú. v. ES L 198, 20.7.1987, s. 1).
   
      (5)  Ú. v. EÚ C 214, 30.6.2015, s. 4.